ველური დასავლეთის სამყარო (ტელესერიალი)
ველური დასავლეთის სამყარო (ინგლ. Westworld) — ამერიკული სამეცნიერო ფანტასტიკური ვესტერნული თრილერის ჟანრის ტელესერიალი, შექმნილი HBO-სთვის ჯონათან ნოლანის და ლიზა ჯოის. იგი ეფუძნება ამავე სახელწოდების 1973 წლის მხატვრულ ფილმს, რომლის სცენარის ავტორი და რეჟისორია ამერიკელი მწერალი მაიკლ კრაიტონი და აქა-იქ - მის 1976 წლის გაგრძელებას „მომავლის სამყარო“. ეს არის რიგით მეორე სერიალი, რომელიც ამ ორ ფილმს ეფუძნება, 1980 წლის სერიალის „ველური დასავლეთის სამყაროს მიღმა“ შემდეგ. ნოლანი და ჯოი არიან სერიალის აღმასრულებელი პროდიუსერები, ჯეი ჯეი აბრამსის, ჯერი უაინტრაუბის და ბრაიან ბერკის თანამონაწილეობით. ნოლანი აგრეთვე საპილოტო ეპიზოდის რეჟისორია. პირველი სეზონის პრემიერა გაიმართა 2016 წლის 2 ოქტომბერს, ჩვენება კი 4 დეკემბერს დასრულდა და საერთო ჯამში, 10 ეპიზოდისგან შედგებოდა. ნოემბერში HBO-მ დაუკვეთა ათი ეპიზოდი მეორე სეზონისთვის, რომელიც 2018 წელს გამოვა. სერიალის მოქმედება მიმდინარეობს გამოგონილ „ველური დასავლეთის სამყაროში“, ტექნოლოგიურად განვითარებულ, ველური დასავლეთის თემაზე აგებულ გასართობ პარკში, რომელიც დასახლებულია ანდროიდი პერსონაჟებით. პარკის სტუმრებს მის ტერიტორიაზე ყველაფრის კეთების უფლება აქვთ. „ველური დასავლეთის სამყაროს“ დებიუტს მოჰყვა HBO-ს ეთერის მაყურებელთა ყველაზე დიდი რაოდენობა სერიალის „ნამდვილი დეტექტივი“ პირველი ეპიზოდის პრემიერის დროიდან. მას აგრეთვე HBO-ს ისტორიაში პირველ სეზონებს შორის მაყურებელთა ყველაზე დიდი რაოდენობა ჰყავდა. „ველური დასავლეთის სამყაროს“ ვიზუალურ გადაწყვეტას, ამბავს და შესრულებას მოჰყვა კრიტიკოსების მაღალი შეფასებები.